La Casa de la Cultura d'Alboraia obri la seua sala d'estudis tots els dissabtes al matí a partir del 7 de gener
03 de Gener de 2023

La sala d'estudis de la Casa de la Cultura 'José Peris Aragó' obrirà tots els dissabtes als matins a partir d'aquesta mateixa setmana, el 7 de gener. D'aquesta manera, l'Ajuntament d'Alboraia, a través de la regidoria de Cultura de Manuel Andreu, amplia les opcions de totes les persones estudiants que habiten en el municipi amb la finalitat de cobrir una sol·licitud veïnal.

Aquesta sala, que no és la mateixa que la de la Biblioteca Pública Municipal, romandrà oberta de 09.00 a 14.30 hores tots els dissabtes de l'any. La posada en marxa coincideix amb l'època d'exàmens del mes de gener i arriba després de millores tan importants com l'ampliació de l'horari de la Biblioteca, amb les seues taules d'estudi incloses, en horari ininterromput de 09.00 a 21.00 hores de dilluns a divendres.

Manuel Andreu, regidor de Cultura, ha destacat que l'Ajuntament continua treballant a oferir el millor servei a Alboraia: "Durant els últims anys, hem fet rellevants avanços en l'oferta de la Casa de la Cultura, en la qual s'inclou la biblioteca. Ara, ampliem horari i continuem treballant a oferir totes les millores possibles".